གཉིས་མེད་གཅིག་ཏུ་བྱིན་གྱིས་བརླབས།།དེ་ཕྱིར་གནས་མཆོག་ཁྱད་པར་ཆེ།།ཀུན་བཟང་སྐུ་དང་གཉིས་སུ་མེད།།ཅེས་དང་།ཁྱེད་གསོན་དང་སྐལ་ལྡན་རྣལ་འབྱོར་པ།།སངས་རྒྱས་བསྟན་པའི་གཙོ་བོ་དེ།།གངས་ཅན་བོད་དུ་ཕེབས་ནས་ཀྱང་།།ཆུ་བཞི་འདུས་པའི་འགོ་བ་ལ།།བོན་ཡང་རྣམ་པ་ལྔ་རུ་གསུངས།།ཞེས་དང་།དེ་ནས་གངས་དཀར་ཏི་སེ་ཡི་ཤར་ལྷོ་ནུབ་བྱང་བཞི་རུ་བྱོན།།གསང་སྔགས་ཞི་ཁྲོ་སྤྱི་སྤུངས་བཤད།།ལོངས་སྤྱོད་ཚོགས་ཀྱི་འཁོར་ལོ་བསྐོར།།བཀའ་རྟགས་ཞབས་རྗེས་བཞི་རུ་བཞགཅེས་དང་།བོན་མོ་སྟག་ཝེར་ལི་ཝེར་གྱིས།།མ་པང་གཡུ་ཡི་མཚོ་མོ་དེ།།བདུད་རྩི་ངད་ཀྱི་ཟིལ་པ་ཆགས།།རྒྱ་མཚོ་ཆེན་པོ་འཁྱིལ་བ་ལ།།མ་དྲོས་ཀླུ་ཡི་ཕོ་བྲང་བཅས།།ཟིལ་ཅན་ཞེས་སུ་དེ་ནས་གྲགས།།འོག་མིན་དབྱིངས་ཀྱི་ཕོ་བྲང་ནས།།བདུད་རྩི་ཟིལ་པ་ཐིགས་པ་ནི།།དབྱར་དགུན་སྟོན་དཔྱིད་མེད་པ་རུ།།རྟ་རྔའི་ཉག་མ་ཙམ་ཞིག་འབབ།།མ་དྲོས་ཟིལ་ཆེན་ནང་དུ་ཐིམ།།མ་པང་མཚོ་དང་གཉིས་སུ་མེད།།ཅེས་དང་ཨ་ནུ་འཕྲག་ཐག་གི་ཞལ་སྔ་ནས།།སྔོན་སངས་རྒྱསབསྟན་པའི་གཙོ་བོ་དེ།མལ་དྲོས་ཀླུ་ཡི་རྒྱ་མཚོ་ཡི།།ཕྱོགས་བཞིའི་ཁྲུས་སྒོ་བཞིར་བྱོན་ཏེ།།ཁྲུས་དང་མདོ་སྡེ་རིམ་པས་གསུངས།།ལར་ཡང་མ་དག་སེམས་ཅན་གྱིས།།ཁྲུས་དང་གཙང་སྦྲ་བྱས་གྱུར་ན།།དག་པའི་ཞིང་དུ་སྐྱེ་བར་འགྱུར།།ཞེས་དང་།སད་ནེ་གའུའི་ཞལ་ནས།།མ་དྲོས་ཀླུ་ཡི་གདན་སྟེང་ན།།གཡུང་དྲུང་སེམས་དཔའི་གྲོང་ཁྱེར་ནི།།སུམ་བརྒྱ་དྲུག་ཅུའི་ཕོ་བྲང་བཏབ།།ཁྲུས་དང་གཙང་སྦྲ་གང་བྱས་རྣམས།།ལས་ཀྱི་བག་ཆགས་དག་ནས་ཀྱང་།།དགའ་ལྡན་ལྷ་ཡི་ཡུལ་དུ་སྐྱེ།།ཚོགས་ཀྱི་འབྲེལ་བ་གང་བཞག་པ།།དོན་གཉིས་ཕུན་སུམ་ཚོགས་པའོ།།ཕག་དང་བསྐོར་བ་གང་བྱས་རྣམས།།བར་ཆོད་རྐྱེན་ངན་བཟློག་ནས་ཀྱང་།།མི་ཚེ་མཐའ་རུ་ཕྱིན་པར་འགྱུར།།ཞེས་དང་ཤད་པུ་ར་ཁུག་གི་ཞལ་ནས།།སངས་རྒྱས་བསྟན་པའི་གཙོ་བོ་དེས།།གངས་དཀར་ཏི་སེའི་ལྷོ་ནུབ་ཏུ།།གཤིན་གླུ་ཐེངས་གསུམ་མགུར་དུ་བླངས།།ནམ་མཁའི་ལྷ་བོན་སུམ་བརྒྱ་དེ།།གཤེན་རབ་སྤྱན་སྔར་ཆར་བཞིན་བབ།།གླུ་གར་རོལ་མོའི་བྲོ་གླུ་འཁྲབ།།མི་འགྱུར་བཀའ་རྟགས་རྡོ་ལ་བཞགདེ་དུས་གངས་གཉན་ཡ་བག་ཤ་ར་ལ།།གངས་དཀར་ཏི་སེ་བྱ་བར་བཏགས།།མ་དྲོས་གཟི་ཆེན་མཚོ་མོ་ལ།།མ་པང་གཡུ་མཚོ་བྱ་བར་བཏགས།།རྒྱ་བོན་ཟིང་པ་མཐུ་ཆེན་གྱིས།།སྔོན་ཡེ་གཤེར་གསང་བ་འདུས་པ་ཡི།།ལྷ་རྫོང་གསང་བའི་སྒྲུབ་གནས་སུ།།གཡའ་གངས་མཚམས་ཀྱི་བྲག་ཕུག་ཏུ།།གཙོ་མཆོག་སྐུ་ཡི་བསྒྲུབ་པ་བསྙེན།།ཞེས་སོགས་དང་།།དེ་ལྟར་བསྒྲུབ་ཕུག་དེ་རྣམས་སུ།།ཚོགས་ཀྱི་འབྲེལ་བ་གང་བཞག་པ།།ཚེ་འདིར་བར་ཆོད་གློ་བུར་ཞི།།ཕྱི་མར་རིག་འཛིན་མཁའ་འགྲོའི་འོང་།།རང་ལུས་ལྷ་སྐུར་གྲུབ་པའོ།།ཞེས་དང་།སུམ་པའི་བོན་པོ་དབུ་དཀར་གྱིས།།སྔོན་བྱོན་གྲུབ་ཐོབ་རིག་འཛིན་སེམས་དཔའ་རྣམས།།ཏི་སེ་གངས་ཀྱི་ལྷོ་ནུབ་ཏུ།།ལོངས་སྤྱོད་ཚོགས་ཀྱི་འཁོརལོ་བསྐོར།།གསང་སེམས་དོན་གྱི་དྲོད་ཚད་ཉུལ།།སྟག་འགྲོས་སེང་སྟབས་བྲ་རུ་འཁྲབ།།མི་འགྱུར་ཞབས་རྗེས་སུམ་ཅུ་བཞག།དེ་ནས་ལི་ཤུ་སྟག་རིང་དང་།།བླ་ཆེན་དྲན་པ་ནམ་མཁའ་དང་།།མཁའ་འགྲོ་ཅོ་ཟ་བོན་མོ་དང་།།དེ་གསུམ་རིག་འཛིན་གསང་ཕུག་ཏུ།།མ་རྒྱུད་ཐུགས་ཀྱི་གཟེར་བུ་བསྒྲུབས།།གྲུབ་རྟགས་མི་འགྱུར་ཞབས་རྗེས་བཞག།བླ་ཆེན་དྲན་པ་ནམ་མཁའ་དང་།།མཁའ་འགྲོ་ཅོ་ཟ་བོན་མོ་ཡིས།།རྫོང་བྲག་གསང་བའི་བྲག་ཕུག་ཏུ།།གསང་བདུད་དམར་མོ་དམ་ལབཏགས།།མི་འགྱུར་བཀའ་བཏགས་ཞབས་རྗེས་བཞག།ཡིད་དམ་གསང་བའི་བྲག་ཕུག་ཏུ།།སྐྱེ་མེད་ཡི་གེའི་རང་བྱོན་ཡོད།།རྔ་བཤང་ཆིབས་ནས་མཁའ་ལ་ཕུར།།མི་འགྱུར་བཀའ་བཏགས་རྡོ་ལ་བཞག་ཅེས་དང་།།ཡང་ཕན་ཡོན་གྱི་རིམ་པ་ནི།།ཇི་སྐད་དུ།།གནས་ཀྱི་འབྲེལ་བ་གང་བཞག་རྣམས།།མ་དག་སེམས་ཅན་ལུས་བོར་ནས།།དག་པའི་ཞིང་དུ་སྐྱེ་བར་ངེས།།ཞེས་གསུངས།།སྤེ་བོན་ཐོག་ཙེའི་ཞལ་ནས།།གཉན་ཆེན་གངས་དཀར་ཏི་སེ་ལ།།བསྒོམ་བསྒྲུབ་ཡུན་དུ་གང་བྱས་པ།།རབ་ལ་སྟོང་ཉིད་ལྟ་བ་ནི།།ཕག་དང་བསྐོར་བ་གང་བྱས་པ།།གཅིག་བཅུ་ཁྲི་འབུམ་དག་ཏུ་འགྲོ།།མཚན་བཅས་བཟླས་བརྗོད་བྱས་པ་རྣམས།།ངག་གི་སྒྲིབ་པ་དག་ནས་ཀྱང་།།ཚོགས་གཉིས་རྨོངས་ས་རྫོགས་པའོ།།ཞེས་སོགས་མང་པོ་གསུངས།།བློ་ལྡན་གྱི་ལུང་བསྟན་ཟུར་བྱང་ལས།།འཛམ་གླིང་ལྟེ་བ་གངས་ཏི་སེ།།གང་མཇལ་སྐྱེ་བ་གསུམ་ནས་ཐར།།མ་པང་གཡུམ་མཚོ་སྔོན་མོ་ལ།།གྲང་འཐུང་ཚེ་རབ་སྡིག་སྒྲིབ་བྱང་།།ཞེས་དང་།ཞང་ཞུང་སྤོས་རི་ངད་ལྡན་ལ།།ཞག་གཅིག་བསྡད་ན་བདེ་གནས་ཐོབ།།སྒྲུབ་གནས་ཁྱུང་ལུང་དངུལ་མཁར་ལ།།གང་བསྒྲུབ་རིག་འཛིན་གྲལ་དུ་སྐྱེ།།བྱ་རི་གཙུག་ལྡན་གནས་མཆོག་ལ།།ལོ་གཅིག་བསྒྲུབ་ན་མངོན་སངས་རྒྱས།།ཞེས་གསུངས།།ཏི་སེ་དཀར་ཆག་ཚངས་དབྱངས་ཡིད་འཕྲོག་ལས།།སྤོས་ངད་ལྡན་པ་རི་ཡི་ཕོ་བྲང་དུ།།ཉེར་བཞག་བྱང་སེམས་འདུས་སྡེ་རྒྱ་ཆེར་སྤེལ།།ཞེས་དང་།གངས་རིའི་མདུན་དེང་སང་རྒྱང་གྲགས་དགོན་ཞེས་པའི་ས་གནས་སུ།སྔར་ཞང་ཞུང་སྲིད་པའི་རྒྱལ་པོ་ཁྲི་ཝེར་ལ་རྗེ་གསེར་གྱི་བྱ་རུ་ཅན་གྱི་རྒྱལ་ས་ཡིན་འང་།རྒྱལ་པོ་འདི་སྟོན་པ་བོད་དུ་ཕེབས་སྐབས་སུ་མདོ་ཁྲི་རྗེ་ལུང་བསྟན་ཞུ་བ་པོ་དེ་ཡིན་པར་བཤད།ཚེ་དབང་གནས་བརྒྱད་ཀྱི་བསྟོད་པ་ལས།འཛམ་བུ་གླིང་གི་དབུས་ཕྱོགས་ཀྱི།།ཏི་སེ་གངས་ཀྱི་རི་བོ་ལ།།འགྲོ་མགོན་ཚེ་དབང་རིག་འཛིན་བཞུགས།།ཞེས་རྗེ་བཙུན་ཚེ་དབང་གིས་བྱིན་གྱིས་བརླབས་པའི་གནས་ཡིན་པར་བསྟན།གཞན་ཡང་མེ་རི་གྱད་ཕུར་གྱི་འཕྲིན་ལས།ཏི་ཙེ་ཤེལ་གྱི་མཆོད་རྟེན་ནི།།མ་བརྩེགས་དཔང་མཐོ་བོན་གྱི་རི།།མ་ཕམ་གཡུ་མཚོ་མཎལ་ནི།།མ་བརྐོས་གཏིང་ཟབ་ཁྲུས་ཀྱི་མཚོ།།སྤོས་རི་ངད་ལྡན་བསྒྲུབ་གནས་ནི།།ཉམས་དགའ་ཡིད་འོང་བཞུགས་པའི་གནས།།རི་བོ་དེ་ཡི་ཕྱོགས་བཞི་ལ།།འཁྱིལ་བའི་མཚོ་བཞི་མེ་རེ་རེ།།གཅིག་ནི་གུང་རྒྱུད་དངུལ་མོ་མཚོ།།གཅིག་ནི་མ་ཕམ་གཡུ་མོ་མཚོ།།གཅིག་ནི་ལ་ངག་གསེར་མོ་མཚོ།།གཅིག་ནི་ཟོམ་ཤང་ལྕགས་མོ་མཚོ།།ཞེས་སོགས་དང་།མ་ཕམ་མཚོ་ཡི་ཕྱོགས་བཞི་ལ།།འབབ་པའི་ཆུ་བཞི་ཐ་ལ་ལ།།ཞེས་གསུངས་པ་ལྟར།སྔོན་བྱོན་མཁས་གྲུབ་རིགས་འཛིན་སེམས་དཔའ་རྣམས་ཀྱིས་གངས་ཏི་སེ་དང་མ་ཕམ་གཡུ་མཚོ་བཅས་ལ་ཞབས་ཀྱིས་བཅག་ཅིང་བྱིན་གྱིས་བརླབས་པའི་གནས་ཡིན་པ་ནི།གོང་དུ་གནས་བཤད་ཅུང་ཟད་ཞུས་པ་ཇི་བཞིན་བོན་གྱི་གྲུབ་མཐའ་འཛིན་པ་རྣམས་ཀྱིས་མོས་གུས་ཀུན་ནས་བླངས་ཤིང་ཕག་མཆོད་སྐོར་བའི་བརྩོན་པ་གཡེང་མེད་དུ་གནང་གལ་ཆེ་བ་དང་བོན་རང་ལུགས་ལྟར་གྱི་གངས་མཚོའི་ལོ་རྒྱུས་ཀྱི་གནས་བཤད་རྒྱས་པར་གཟིགས་པར་སྤྲོ་ན་གཞན་ལས་ཤེས་པར་བྱའོ།།